ACTUACIONS PER PLUGES
26 de març de 2015

Els Servicis Tècnics Municipals de l’Eliana van estar atenent dilluns passat 23 de març, les múltiples incidències que es van produir al llarg de la jornada en el municipi, a causa de les d’intenses pluges, succeïdes en el municipi des de primeres hores fins ben entrada la vesprada.

Les actuacions dels servicis tècnics municipals van començar a les 8.00h informant l’alcaldia de l’Eliana de les possibles complicacions meteorològiques per importants precipitacions, després de l’avís previ d’alerta del 112 a la Policia Local. Una informació que també va confirmar les autoritats, l’empresa de servicis meteorològics Inforatge, que ha instal·lat recentment l’estació meteorològica en l’Ajuntament de l’Eliana, que alerta també sobre possibles episodis meteorològics d’envergadura.

L’alcalde de l’Eliana va procedir a donar l’orde del seguiment de la pluges en les vies publiques, tant a les patrulles de la Policia Local com a l’Oficina Tècnica Municipal, a fi de dirigir la brigada d’intervenció del Servici de Clavegueram als punts on es van observar problemes. L’actuació dels tècnics municipals es van centrar a més en eixe moment a atendre les incidències que anaven sorgint en col·legis públics i altres dependències municipals.

Conforme va avançar el matí, les precipitacions se van anar intensificant, circumstància que Inforatge anticipa a continuació als Servicis Tècnics, per mitjà del servici de missatgeria Whatsapp i per mitjà de l’estudi de l’evolució dels radars que registren les precipitacions. Per la seua banda, la secretària autonòmica de Governació i regidora en l’Ajuntament de l’Eliana, Asunción Quinzá, davant de la magnitud i importància de l’episodi meteorològic en la província de València i en la comarca, contacta amb l’alcalde, José María Ángel, per a brindar la cooperació del Centre d’Emergències per a quant necessite.

La Brigada Municipal va ocupar la resta de la jornada resolent les incidències que anaven sorgint remeses pels tècnics municipals i la Policia Local, així com, atenent les telefonades rebudes en l’Ajuntament, reportant i mantenint informat l’alcalde i regidors de les distintes àrees implicades en tot moment.